CELEX: 32014D0714
Language: el
Date: 2014-10-13 00:00:00
Title: 2014/714/ΕΕ: Εκτελεστική απόφαση της Επιτροπής, της 13ης Οκτωβρίου 2014 , για να αποσυρθούν από την Επίσημη Εφημερίδα της Ευρωπαϊκής Ένωσης τα στοιχεία του εναρμονισμένου προτύπου EN 1384:2012 «Κράνη για αθλήματα ιππασίας» βάσει του κανονισμού (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2014) 7236]

15.10.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 297/11
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 13ης Οκτωβρίου 2014
   για να αποσυρθούν από την Επίσημη Εφημερίδα της Ευρωπαϊκής Ένωσης τα στοιχεία του εναρμονισμένου προτύπου EN 1384:2012 «Κράνη για αθλήματα ιππασίας» βάσει του κανονισμού (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου
   
      
         [κοινοποιηθείσα υπό τον αριθμό C(2014) 7236]
      
   
   
      (2014/714/ΕΕ)
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με την ευρωπαϊκή τυποποίηση, την τροποποίηση των οδηγιών 89/686/ΕΟΚ και 93/15/ΕΟΚ του Συμβουλίου και των οδηγιών 94/9/ΕΚ, 94/25/ΕΚ, 95/16/ΕΚ, 97/23/ΕΚ, 98/34/ΕΚ, 2004/22/ΕΚ, 2007/23/ΕΚ, 2009/23/ΕΚ και 2009/105/ΕΚ του Ευρωπαϊκού Κοινοβουλίου και του Συμβουλίου και την κατάργηση της απόφασης 87/95/ΕΟΚ του Συμβουλίου και της απόφασης αριθ. 1673/2006/ΕΚ του Ευρωπαϊκού Κοινοβουλίου και του Συμβουλίου (1), και ιδίως το άρθρο 11,
   Εκτιμώντας τα ακόλουθα:
   
               (1)
            
            
               Όταν ένα εθνικό πρότυπο που μεταφέρει ένα εναρμονισμένο πρότυπο, του οποίου τα στοιχεία έχουν δημοσιευτεί στην Επίσημη Εφημερίδα της Ευρωπαϊκής Ένωσης (ΕΕ), καλύπτει μία ή περισσότερες βασικές απαιτήσεις ασφάλειας και υγείας όπως ορίζονται στο παράρτημα II της οδηγίας 89/686/ΕΚ του Συμβουλίου (2), ο εξοπλισμός που έχει κατασκευαστεί σύμφωνα με το εν λόγω πρότυπο θεωρείται ότι τηρεί τις εν λόγω βασικές απαιτήσεις υγείας και ασφάλειας.
            
         
               (2)
            
            
               Σύμφωνα με το άρθρο 6 παράγραφος 1 της οδηγίας 89/686/ΕΟΚ, η Επιτροπή κοινοποίησε επίσημη ένσταση κατά του προτύπου EN 1384:1996 «Κράνη για αθλήματα ιππασίας», που έχει εναρμονιστεί βάσει της οδηγίας 89/686/ΕΟΚ. Τα στοιχεία του προτύπου δημοσιεύθηκαν για πρώτη φορά στην ΕΕ C 180 της 14.6.1997, και η τροπολογία Α1 δημοσιεύθηκε στην ΕΕ C 190 της 10.8.2002. Στο μεταξύ, μία νέα έκδοση του προτύπου, EN 1384:2012, έχει δημοσιευθεί από την Ευρωπαϊκή Επιτροπή Τυποποίησης (CEN) και έχει καταχωριστεί στην ΕΕ C 395 της 20.12.2012. Από την 30ή Απριλίου 2013, το τεκμήριο της συμμόρφωσης για το πρότυπο EN 1384:1996 που αντικαταστάθηκε έχει λήξει.
            
         
               (3)
            
            
               Η νέα έκδοση είναι τώρα εναρμονισμένη και παρέχει τεκμήριο συμμόρφωσης· όμως, το πρότυπο δεν έχει τροποποιηθεί ουσιαστικά. Δεδομένου ότι οι ελλείψεις του προτύπου δεν έχουν διορθωθεί από τη νέα έκδοση, η Επιτροπή επικαιροποίησε την επίσημη ένσταση κατά του προτύπου EN 1384:2012.
            
         
               (4)
            
            
               Η επίσημη ένσταση βασίζεται σε έλλειψη του προτύπου, το οποίο δεν καλύπτει επαρκώς τις βασικές απαιτήσεις υγείας και ασφάλειας που αναφέρονται στο άρθρο 3 και ορίζονται στο παράρτημα II της οδηγίας 89/686/ΕΟΚ, και συνεπάγεται χαμηλότερο επίπεδο ασφάλειας σε σύγκριση με άλλα πρότυπα ασφάλειας που ισχύουν για κράνη (όπως το πρότυπο Snell ή το πρότυπο PAS 015 για τα κράνη ιππασίας), ιδίως όσον αφορά την απορρόφηση κραδασμών, τη διάτρηση του κελύφους και τη σταθερότητα του κράνους. Αφού εξέτασε το πρότυπο EN 1384:2012 και κατόπιν διαβούλευσης με εμπειρογνώμονες, η Επιτροπή θεωρεί ότι χρειάζεται να βελτιωθούν ιδίως οι ακόλουθοι τομείς:
               
                           —
                        
                        
                           απορρόφηση κραδασμών: τα περισσότερα συγκρίσιμα πρότυπα χρησιμοποιούν πάνω από ένα αμόνι και εφαρμόζουν υψηλότερα επίπεδα ενέργειας,
                        
                     
                           —
                        
                        
                           διάτρηση του κελύφους: το ύψος πτώσης της μάζας είναι μόνο το μισό από αυτό που απαιτείται από το πρότυπο Snell,
                        
                     
                           —
                        
                        
                           πλευρική σταθερότητα: δεν υπάρχουν απαιτήσεις για πλευρική σταθερότητα, δηλαδή για την κατασκευή ενός κράνους αρκετά ανθεκτικού ώστε να αντέχει σε υψηλές πλευρικές κρούσεις,
                        
                     
                           —
                        
                        
                           ζώνες προστασίας: πρέπει να δοθεί μεγαλύτερη προσοχή στα σημεία του κροτάφου, χωρίς να επηρεάζεται η ικανότητα ακοής,
                        
                     
                           —
                        
                        
                           οπτικό πεδίο: δεν υπάρχουν απαιτήσεις για το οπτικό πεδίο ώστε να εξασφαλίζεται καλή ορατότητα κατά την ιππασία,
                        
                     
                           —
                        
                        
                           ευστάθεια του κράνους: θα μπορούσε να περιληφθεί δοκιμή ευστάθειας σύμφωνα με το πρότυπο PAS 015 ώστε να εξασφαλιστεί ότι το κράνος δεν μετακινείται στο κεφάλι κατά την ιππασία.
                        
                     
         
               (5)
            
            
               Λαμβάνοντας υπόψη τις παραπάνω πτυχές ασφάλειας που πρέπει να βελτιωθούν, το πρότυπο EN 1384:2012 δεν μπορεί να παρέχει τεκμήριο συμμόρφωσης με τις βασικές απαιτήσεις υγείας και ασφάλειας της οδηγίας 89/686/ΕΟΚ. Κατά συνέπεια, τα στοιχεία του προτύπου EN 1384:2012 θα πρέπει να αποσυρθούν από την Επίσημη Εφημερίδα της Ευρωπαϊκής Ένωσης.
            
         
               (6)
            
            
               Ο κανονισμός (ΕΕ) αριθ. 1025/2012 εφαρμόζεται από την 1η Ιανουαρίου 2013. Σύμφωνα με το άρθρο 26 του εν λόγω κανονισμού, το άρθρο 6 παράγραφος 1 της οδηγίας 89/686/ΕΟΚ διαγράφεται και τα στοιχεία της απαλειφείσας διάταξης θεωρείται ότι αποτελούν παραπομπές στο άρθρο 11 του κανονισμού.
            
         
               (7)
            
            
               Ζητήθηκε η γνώμη από τους ευρωπαϊκούς οργανισμούς τυποποίησης, τις ευρωπαϊκές οργανώσεις των ενδιαφερόμενων μερών που λαμβάνουν χρηματοδότηση από την Ένωση και από την ομάδα εργασίας για τα μέσα ατομικής προστασίας.
            
         
               (8)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 22 του κανονισμού (ΕΕ) αριθ. 1025/2012,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τα στοιχεία του προτύπου EN 1384:2012 «Κράνη για αθλήματα ιππασίας» θα πρέπει να αποσυρθούν από την Επίσημη Εφημερίδα της Ευρωπαϊκής Ένωσης.
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 13 Οκτωβρίου 2014.
      
         
            Για την Επιτροπή
         
         Ferdinando NELLI FEROCI
         
            Μέλος της Επιτροπής
         
      
   
   
      (1)  ΕΕ L 316 της 14.11.2012, σ. 12.
   
      (2)  Οδηγία 89/686/ΕΟΚ του Συμβουλίου, της 21ης Δεκεμβρίου 1989, για την προσέγγιση των νομοθεσιών των κρατών μελών σχετικά με τα μέσα ατομικής προστασίας (ΕΕ L 399 της 30.12.1989, σ. 18).